- 'మొండి' బాబుల జాబితాను రూపొందిస్తున్నాం..
- రుణాల మొత్తం వసూలు చేసేలా కార్యాచరణ
- బ్యాంకుల విలీనం దిశగా సాగుతున్న కసరత్తు  : బ్యాంకర్ల సమావేశంలో ఆర్థిక మంత్రి జైట్లీ
న్యూఢిల్లీ: 'భారత బ్యాంకింగ్‌ వ్యవస్థను ముప్పుతిప్పలు పెడుతోన్న మొండి బకాయిదార్ల పనిపట్టడానికి భారతీయ రిజర్వు బ్యాంకు కసరత్తు మొదలు పెట్టింది. భారీ మొత్తంలో రుణాలు తీసుకొని ఎగ్గొట్టిన మొండి బకాయిదార్ల జాబితాను కేంద్ర బ్యాంకు రూపొందిస్తుందని కేంద్ర ఆర్థిక శాఖ మంత్రి అరుణ్‌ జైట్లీ వెల్లడించారు. సోమవారం ప్రభుత్వ రంగ బ్యాంకులు, ఆర్థిక సంస్థల అధిపతులతో మంత్రి సమావేశం అయ్యారు. ఈ భేటీలో మొండి బకాయిల పెరుగుదల, వడ్డీరేట్ల తగ్గింపు, వివిధ రంగాలకు రుణాల మంజూరు, బ్యాంకుల పనితీరు, సైబర్‌ సెక్యూరిటీ, ఆర్థిక సాధికరత పథకాలు తదితర అంశాలపై చర్చించినట్టుగా సమాచారం. ఈ సందర్బంగా మంత్రి మాట్లాడుతూ బ్యాంకుల్లో పేరుకుపోయిన మొండి బకాయిలను వసూలు చేసేందుకు రంగం సిద్ధం చేస్తోన్నామని తెలిపారు. ఇందుకోసం ఓ తీర్మానాన్ని తెచ్చేందుకు రిజర్వు బ్యాంకుకసరత్తు చేస్తోందన్నారు. బ్యాంకు దివాలా చట్టం కింద ఈ తీర్మానాన్ని అందుబాటులోకి తేవడం ద్వారా అప్పులు తిరిగి చెల్లించని రుణ గ్రహీతలపై చర్యలు తీసుకోనున్నామని పేర్కొన్నారు. బ్యాంకులకు ఆందోళనకరంగా మారిన మొండి బకాయిల పరిష్కారానికి వీలుగా గత నెలలో బ్యాంకింగ్‌ రెగ్యులేషన్‌ యాక్ట్‌ 1949 ద్వారా ప్రత్యేక ఆర్డినెన్స్‌ జారీ చేయడం ద్వారా ఆర్‌బీఐకి ప్రత్యేక అధికారాలు ఇవ్వడం జరిగిందన్నారు. దీంతో నిరర్థక ఆస్తుల పని పట్టాలని ప్రభుత్వం నిర్దేశించుకుందన్నారు. ఇందుకు వీలుగా మొండి బాకీలపై చర్యలు తీసుకోవడానికి వీలుగా బ్యాంకులకు ఆదేశాలిచ్చే అధికారం ఆర్‌బీఐకి లభించిందన్నారు. తాజాగా తీసుకొచ్చిన ఆర్డినెన్స్‌ ప్రకారం బ్యాంకుల వద్ద నుంచి రుణాలు తీసుకొని ఎగ్గొట్టిన వారి జాబితాను రిజర్వు బ్యాంకు నిష్పక్షపాతంగా తయారు చేస్తోందని మంత్రి తెలిపారు. వారి నుంచి రుణాలు వసూలు చేయాలంటే దివాలా చట్టం ప్రకారం ఓ తీర్మానాన్ని చేయాల్సి ఉందన్నారు. త్వరలోనే అది కూడా వింటారని, ఇందుకోసం ఆర్‌బీఐ చురుగ్గా పని చేస్తోందన్నారు. ప్రస్తుత సమావేశంలో బ్యాంకుల విలీనాల అంశాన్ని ప్రధాన అజెండాగా తీసుకోలేదన్నారు. అయితే ఆ దిశగా క్రియాశీలకంగా కృషి చేస్తోన్నట్టు తెలిపారు.
పూర్తిస్థాయిలో సంప్రదింపులు..
రిజర్వు బ్యాంకు రూపొందిస్తున్న తీర్మానంలో రెండు, మూడు కీలకమైన అంశాలుంటాయని ఆర్‌బీఐ డిప్యూటీ గవర్నర్‌ ఎస్‌ఎస్‌ ముద్రా పేర్కొన్నారు. ఇందుకోసం రెండు కమిటీలు పని చేస్తున్నాయన్నారు. బడా మొండి బాకీల గుర్తింపునకు బ్యాంకులతో ఆర్‌బీఐ సంప్రదింపులు జరుపుతుందని పేర్కొన్నారు. ఇదే సమయంలో అదనపు సమాచారం కూడా తీసుకుంటున్నామన్నారు. ఇందుకోసం చురుకుగా పని సాగుతోందన్నారు. త్వరలోనే ప్రణాళికబద్దమైన చర్యలు మొదలవుతాయన్నారు. బ్యాంకు దివాలా చట్టం (ఐబిసి)లో ఇప్పటికే 81 కేసులు నమోదయ్యాయని మంత్రి జైట్లీ తెలిపారు. ఇందులో 18 మినహా మిగితావన్నీ రుణదాతలు వేసినవేనని పేర్కొన్నారు. ఇప్పటికే నేషనల్‌ కంపెనీ లా ట్రిబ్యునల్‌ (ఎన్‌సిఎల్‌టి)లో ఉన్నాయన్నారు. రుణ వృద్ధిలో స్తబ్దతపై మంత్రి మాట్లాడుతూ బ్యాంకులకు ఉన్న మౌలిక వసతులతో బాగానే కృషి చేస్తున్నాయని మంత్రి అన్నారు. ఆర్థిక వ్యవస్థ పనితీరు ఆధారంగానే డిమాండ్‌ అధారపడి ఉంటుందన్నారు. ఇది బ్యాంకులకు సంబంధించిన అంశము మాత్రమే కాదన్నారు. 2016-17లో బ్యాంకుల రుణాల వృద్ధి రేటు 5.08 శాతానికి పడిపోయి ఆరు దశాబ్దాల కనిష్ట స్థాయికి దిగజారింది.
సరైన దిశలోనే వడ్డీరేట్లు..
కాగా వడ్డీ రేట్ల తగ్గింపునపై జైట్లీ మాట్లాడుతూ ఈ అంశంలో గత 6-8 నెలల నుంచి బ్యాంకులు సరైన దిశలోనే నిర్ణయాలు తీసుకుంటున్నాయని మంత్రి పేర్కొన్నారు. వస్తు సేవల పన్ను (జీఎస్‌టీి) అమలులో బ్యాంకుల సన్నద్దతపై మంత్రి మాట్లాడుతూ కొన్ని సమస్యలు ఉన్న మాట వాస్తవమేనని త్వరలోనే రెవెన్యూ సెక్రటరీ దీనిపై చర్చిస్తారన్నారు.
మీ స్నేహితులకు రికమెండ్ చెయ్యండి